O explozie urmată de incendiu s-a produs, în această dimineață, la Rafinăria Petromidia. A fost activat planul roșu de intervenție, fiind evacuate 20 de persoane. Din fericire, nu s-au înregistrat victime.
Incident pe platforma rafinăriei Petromidia, vineri dimineață. La o instalație s-a produs o explozie, urmată de un incendiu.
"Nu sunt victime până acum, iar restul personalului s-a autoevacuat în zona de adunare, pe platformă", a afirmat purtătorul de cuvânt al ISU Dobrogea, Ana Maria Stoica, citat de Știrile Pro TV.
Reacția companiei:
"În prezent, Rompetrol Rafinare desfășoară revizia generală a rafinăriei Petromidia. Activitățile și operațiunile sunt oprite pentru lucrări de mentenanță, recertificarea și modernizarea a unităților de producție.
Pe fondul acestora, în această dimineață, a avut loc o aprindere în instalația de Hidrofinare Benzină (HB). Aceasta a fost stinsă și nu existe victime, situația fiind sub controlul forțelor de intervenție, care în aceste momente răcesc instalația, conform procedurilor specifice.
Forțele locale de pompieri au beneficiat de sprijinul celor de la ISU Dobrogea".
Reamintim că în 2021, la Petormidia au murit trei muncitori în urma unei explozii, iar anul trecut un pompier a fost rănit în urma unui incendiu la aceeași rafinărie.